Title: ZAVRŠNIM KONCERTOM MLADIH IZ SARAJEVA NIŠA I TIRANE PROJEKAT “SaNiTi” ULAZI U ZAVRŠNICU
Author: Ceca
Last saved by: Goran Stojic

KONCERTOM MLADIH IZ SARAJEVA NIŠA I TIRANE PROJEKAT “SaNiTi” ULAZI U ZAVRŠNICU

Muzika – univerzalni jezik!

*Dosadašnje iskustvo ukazuje da mladi iz različitih sredina okupljeni oko projekata koji se oslanjaju na druženje kroz umetnost i posebno kroz muziku, uprkos svim barijerama,  po pravilu veoma lako uspostave kontakte sa mladima iz drugih zemalja

U Kulturnom Centru Istočno Novo Sarajevo večeras će sa početkom u 20 sati biti održan završni koncert “SaNiTi Youth Jazz Projecta” koji je ovog leta i jeseni okupio tridesetak mladih muzičara iz Sarajeva, Niša i Tirane, odnosno iz Bosne i Hercegovine, Albanije i Srbije. 
“SaNiTi (Sarajevo, Niš, Tirana) Youth Jazz Project” koji realizuju Nišville Fondacija, i organizacije Syri Blu iz Tirane i Motus Adulescenti iz Istočnog Sarajeva, podržan je na prvom konkursu Regionalne kancelarije za saradnju mladih (RYCO) i uz pomoć  Ministarstva kultre Srbije.
Glavni cilj ovog projekta jeste pre svega multikulturalnost, odnosno, uspostavljanje kontakata između mladih u regionu, ali  i umetničku edukaciju, ne samo kada je reč o zajedničkom muziciranju već i u smislu da im je omogućeno da tokom okupljanja na značajnim festivalima u regionu čuju najveća imena svetske scene iz domena džeza, soula, bluza, world music pravca, a u cilju podizanja kvaliteta muzičke scene u regionu. 
Do sada su održana dva okupljanja jula meseca u Tirani tokom  Festivala “Jazz in Albania”, a avgusta u Nišu u vreme Nišville jazz festivala. 
Dosadašnje iskustvo ukazuje da mladi iz različitih sredina okupljeni oko projekata koji se oslanjaju na druženje kroz umetnost i posebno kroz muziku, uprkos svim barijerama,  po pravilu veoma lako uspostave kontakte sa mladima iz drugih zemalja, jer muzika je univerzalni jezik.
Projekat SaNiTi na ovaj način ulazi u finale realizacije, i jedan je od tridesetak koji su dobili grant na prvom konkursu Regionalne kancelarije za saradnju mladih ( RYCO – Regional Youth Cooperation Office) na koji je stiglo preko 400 aplikacija.
Podsećanja radi projekat je tokom ovog leta i jeseni okupio tridesetak  mladih  muzičara  iz ova tri grada i podrazumevao je individualni rad, probe u okviru sastava formiranih u sva tri grada - uz podršku lokalnih muzičkih koordinatora,  kao i  zajednička okupljanja svih učesnika koji uz muzičke koordinatore uvežbava zajednički program i održava nastupe u sva tri grada. 
Takođe, zajednički program je sastavljen i od po jedne tradicionalne kompozicije iz svake zemlje, obrađene u džez maniru, jer je to najbolji način da mladi kroz muziku i upoznaju tradiciju svojih suseda.
Regionalna kancelarija za saradnju mladih (RYCO) je međunarodna organizacija koju su osnovale vlade Zapadnog Balkana: Albanija, Bosna i Hercegovina, Kosovo, Makedonija, Crna Gora i Srbija, sa ciljem promovisanja duha pomirenja i saradnje između mladih u regionu kroz programe razmene mladih.
Sporazum o uspostavljanju RYCO-a potpisali su premijeri WB6 tokom samita Zapadnog Balkana održanog 4. jula 2016. godine u Parizu.
J. M.
(Projekat “Nišlije se uključuju u odlučivanje” sufinansiran iz budžeta grada Niša)